ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Σεπτεμβρίου 2006 για τη χορήγηση προσωρινής έγκρισης για τα συστήματα αναγνώρισης και καταγραφής των αιγοπροβάτων στο Ηνωμένο Βασίλειο σύμφωνα με τον κανονισμό (ΕΚ) αριθ. 21/2004 του Συμβουλίου [κοινοποιηθείσα υπό τον αριθμό Ε(2006) 4086] (Το κείμενο στην αγγλική γλώσσα είναι το μόνο αυθεντικό) (2006/615/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1), και ιδίως το άρθρο 4 παράγραφος 2 στοιχείο δ) Εκτιμώντας τα ακόλουθα: (1) Ο κανονισμός (ΕΚ) αριθ. 21/2004 ορίζει κανόνες για τη θέσπιση συστημάτων αναγνώρισης και καταγραφής των αιγοπροβάτων. Προβλέπεται ότι αυτά τα ζώα σε μια εκμετάλλευση αναγνωρίζονται εντός των προθεσμιών που καθορίζονται στον εν λόγω κανονισμό. (2) Επιπλέον, στον κανονισμό (ΕΚ) αριθ. 21/2004 προβλέπεται ότι τα αιγοπρόβατα πρέπει να αναγνωρίζονται με πρώτο και δεύτερο μέσο αναγνώρισης που ορίζονται στον εν λόγω κανονισμό. Επίσης προβλέπεται ότι το δεύτερο μέσο αναγνώρισης μπορεί να αντικαθίσταται έως την 1η Ιανουαρίου 2008 από ένα σύστημα που συμμορφώνεται με τον εν λόγω κανονισμό και εγκρίνεται από την Επιτροπή, με εξαίρεση τα ζώα που προορίζονται για το ενδοκοινοτικό εμπόριο. (3) Συνεπώς, τα αιγοπρόβατα που προορίζονται για το ενδοκοινοτικό εμπόριο πρέπει να συμμορφώνονται πλήρως με τον κανονισμό (ΕΚ) αριθ. 21/2004. Στο άρθρο 4 παράγραφος 2 στοιχείο β) του εν λόγω κανονισμού προβλέπεται ότι αυτού του είδους τα ζώα πρέπει να αναγνωρίζονται με ένα δεύτερο μέσο αναγνώρισης εγκεκριμένο από την αρμόδια αρχή, το οποίο ανταποκρίνεται στα τεχνικά χαρακτηριστικά που απαριθμούνται στο τμήμα Α σημείο 4 στο παράρτημα του εν λόγω κανονισμού. (4) Με την απόφαση 2005/617/ΕΚ της Επιτροπής, της 17ης Αυγούστου 2005, για την προσωρινή έγκριση των συστημάτων αναγνώρισης και καταγραφής των αιγοπροβάτων στη Μεγάλη Βρετανία και τη Βόρειο Ιρλανδία (Ηνωμένο Βασίλειο), σύμφωνα με τον κανονισμό (ΕΚ) αριθ. 21/2004 (2) άρθρο 4 παράγραφος 2 στοιχείο δ) χορηγήθηκε προσωρινή έγκριση για τα συστήματα αυτά έως τις 30 Απριλίου 2006. Στην εν λόγω απόφαση προβλέπεται ότι η έγκριση για τα δύο αυτά συστήματα πρέπει να επανεξεταστεί κατόπιν επιθεωρήσεων που πραγματοποιήθηκαν έως την 31η Ιανουαρίου 2006. (5) Σε συνεργασία με το Ηνωμένο Βασίλειο, η Επιτροπή διενήργησε επιτόπιες επιθεωρήσεις προκειμένου να αξιολογήσει τη λειτουργία αυτών των συστημάτων και να επαληθεύσει την εφαρμογή των δεσμεύσεων που ανέλαβε το Ηνωμένο Βασίλειο σχετικά με τα συστήματα αυτά. Η τελική έκθεση και ένα αποδεκτό σχέδιο δράσης που υποβλήθηκε από το Ηνωμένο Βασίλειο διατίθενται τώρα και συζητήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων. (6) Το Ηνωμένο Βασίλειο ανέλαβε την υποχρέωση να εξετάσει τις ανησυχίες που εκφράστηκαν στις επιτόπιες επιθεωρήσεις για την αξιολόγηση της λειτουργίας αυτών των συστημάτων και ιδίως την έγκαιρη ολοκλήρωση του προτεινόμενου σχεδίου δράσης λαμβάνοντας όλα τα αναγκαία μέτρα για την ενίσχυση των συστημάτων έτσι ώστε να εξασφαλιστεί η συμμόρφωση με τον κανονισμό (ΕΚ) αριθ. 21/2004 πριν από τις 31 Δεκεμβρίου 2006. (7) Συνεπώς, τα συστήματα αναγνώρισης και καταγραφής των αιγοπροβάτων στη Μεγάλη Βρετανία και τη Βόρεια Ιρλανδία πρέπει να εγκριθούν για μια νέα προσωρινή περίοδο προκειμένου να καταστεί δυνατή η αντικατάσταση των δεύτερων μέσων αναγνώρισης των αιγοπροβάτων από το εν λόγω σύστημα, με εξαίρεση τα ζώα που προορίζονται για το ενδοκοινοτικό εμπόριο. (8) Προκειμένου να αποφευχθεί τυχόν διατάραξη του εμπορίου, η προσωρινή έγκριση συστημάτων αναγνώρισης και καταγραφής αιγοπροβάτων στη Μεγάλη Βρετανία και τη Βόρεια Ιρλανδία πρέπει να ισχύουν αναδρομικά από την 30ή Απριλίου 2006 για την κάλυψη ολόκληρης της περιόδου εφαρμογής των συστημάτων. (9) Η αρμόδια αρχή πρέπει να διενεργήσει κατάλληλους επιτόπιους ελέγχους προκειμένου να επαληθεύσει την ορθή εφαρμογή των συστημάτων αναγνώρισης και καταγραφής των αιγοπροβάτων. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα συστήματα αναγνώρισης και καταγραφής των αιγοπροβάτων που προβλέπονται στο άρθρο 4 παράγραφος 2 στοιχείο δ) του κανονισμού (ΕΚ) αριθ. 21/2004, τα οποία εφαρμόζονται από το Ηνωμένο Βασίλειο στη Μεγάλη Βρετανία και τη Βόρεια Ιρλανδία, εγκρίνονται δυνάμει της παρούσας απόφασης για την περίοδο από την 1η Μαΐου 2006 μέχρι την 30ή Ιουνίου 2007. Άρθρο 2 Με την επιφύλαξη των διατάξεων που καθορίζονται σύμφωνα με το άρθρο 10 παράγραφος 1 στοιχείο α) του κανονισμού (ΕΚ) αριθ. 21/2004 το Ηνωμένο Βασίλειο εξασφαλίζει ότι διενεργούνται ετησίως οι κατάλληλοι επιτόπιοι έλεγχοι από την αρμόδια αρχή για την επαλήθευση της συμμόρφωσης των κατόχων με τις απαιτήσεις των συστημάτων για την αναγνώριση και την καταγραφή των αιγοπροβάτων, όπως αναφέρεται στο άρθρο 1. Άρθρο 3 Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας. Βρυξέλλες, 13 Σεπτεμβρίου 2006.

[Source: multi_eurlex | Tokens: 4654]